b"\n_START_ARTICLE_\nSonata per a viol\xc3\xad n\xc3\xbam. 8 (Beethoven)\n_START_SECTION_\nContext personal i dedicat\xc3\xb2ria\n_START_PARAGRAPH_\nBeethoven va compondre les Sonates per a viol\xc3\xad op. 30, en els anys 1801 i 1802, completant la major part del treball entre mar\xc3\xa7 i maig de 1802, despr\xc3\xa9s d'instal\xc2\xb7lar-se a Heiligenstadt en un intent de millorar els seus problemes d'audici\xc3\xb3. S\xc3\xb3n obres creades durant un moment traum\xc3\xa0tic en la vida de Beethoven, ja que es va veure obligat a admetre que estava perdent l'o\xc3\xafda. L'octubre de 1802, nom\xc3\xa9s quatre mesos despr\xc3\xa9s de completar aquestes sonates Beethoven va escriure el que s'anomena Testament de Heiligenstadt, una carta que sembla que no va arribar a enviar i en la qual intenta fer saber als seus germans \xe2\x80\x93i, de fet, a tothom\xe2\x80\x93 que s'estava tornant sord. En ella tamb\xc3\xa9 d\xc3\xb3na a con\xc3\xa8ixer el fet que havia considerat seriosament el su\xc3\xafcidi._NEWLINE_Potser a causa d'aquest patiment psicol\xc3\xb2gic, Beethoven va compondre intensament i va acabar la seva Segona Simfonia, les Bagatel\xc2\xb7les op. 33, les Sonates per a piano op. 31 (n\xc3\xbams. 16, 17 i 18) i les  Sonates per a viol\xc3\xad op. 30, tot aix\xc3\xb2 durant la primavera, estiu i tardor de 1802._NEWLINE_La dedicat\xc3\xb2ria de les tres Sonates op. 30, al tsar Alexandre I de R\xc3\xbassia sembla que no va tenir una compensaci\xc3\xb3 econ\xc3\xb2mica; hi ha alguna dada que apunta un possible regal d'un anell de diamants per\xc3\xb2 no \xc3\xa9s fiable. Per\xc3\xb2 Alexandre,  m\xc3\xa9s tard, va ser un dels deu abonats a la Missa Solemnis. \xc3\x89s possible que Beethoven reb\xc3\xa9s una suma de diners per aquestes sonates el 1814, despr\xc3\xa9s que fes la presentaci\xc3\xb3 a l'esposa del tsar de la Polonesa op. 89."